กสิกรประเมินส่งออกรถปีหน้าพุ่ง 8-12%
ศูนย์วิจัยกสิกรไทย คาดการณ์ว่า ปริมาณการส่งออกรถยนต์ของไทยในปีหน้า จะอยู่ระหว่าง 5.75-5.95 แสนคัน ขยายตัว 8-12% จากปี 2552 ที่คาดว่าจะหดตัวแรงถึง 31% เนื่องจากทิศทางการฟื้นตัวของเศรษฐกิจโลกที่ส่งสัญญาณชัดเจนมากขึ้น โดยเฉพาะประเทศเศรษฐกิจใหม่ที่กลายเป็นตลาดที่มีความสำคัญสำหรับรถยนต์ไทย ประกอบกับบริษัทผู้ผลิตรถต้องการให้ไทยเป็นศูนย์กลางการผลิตรถยนต์เพื่อป้อนตลาดในภูมิภาค และการเปิดเสรีในภูมิภาคอาเซียนที่จะเริ่มมีผลบังคับใช้ในปีหน้า
14 ธ.ค. 2552

ศูนย์วิจัยกสิกรไทย คาดการณ์ว่า ปริมาณการส่งออกรถยนต์ของไทยในปีหน้า จะอยู่ระหว่าง 5.75-5.95 แสนคัน ขยายตัว 8-12% จากปี 2552 ที่คาดว่าจะหดตัวแรงถึง 31% เนื่องจากทิศทางการฟื้นตัวของเศรษฐกิจโลกที่ส่งสัญญาณชัดเจนมากขึ้น โดยเฉพาะประเทศเศรษฐกิจใหม่ที่กลายเป็นตลาดที่มีความสำคัญสำหรับรถยนต์ไทย ประกอบกับบริษัทผู้ผลิตรถต้องการให้ไทยเป็นศูนย์กลางการผลิตรถยนต์เพื่อป้อนตลาดในภูมิภาค และการเปิดเสรีในภูมิภาคอาเซียนที่จะเริ่มมีผลบังคับใช้ในปีหน้า
นอกจากนี้ ค่ายรถบางค่ายในไทยมีกำหนดที่จะผลิตรถยนต์อีโคคาร์เข้าสู่ตลาดในปีหน้า และตั้งเป้าที่จะส่งออกในสัดส่วนที่ค่อนข้างสูง ประกอบกับตลาดมีแนวโน้มที่จะให้ความสนใจกับรถยนต์ขนาดเล็กประหยัดพลังงานมากขึ้น ทำให้แนวโน้มการส่งออกรถอีโคคาร์เติบโตได้
อย่างไรก็ดี ยังมีปัจจัยเสี่ยงสำคัญ คือ การฟื้นตัวของเศรษฐกิจโลก การแข็งค่าของค่าเงินบาท แนวโน้มราคาสินค้าโภคภัณฑ์ เช่น ราคาน้ำมัน สูงซึ่ง ที่อาจจะฉุดรั้งการเติบโตของตลาดอยู่ ดังนั้นภาครัฐต้องเข้ามาดูแลเสถียรภาพค่าเงินบาท ช่วยเหลือผู้ประกอบการในกรณีที่ถูกกีดกันการค้า และให้ผลักดันโครงการรถอีโคคาร์ ซึ่งคาดว่าจะขึ้นมามีบทบาทในตลาดทดแทนรถกระบะ
ส่วนผู้ประกอบการผลิตรถยนต์ ควรมุ่งเน้นเข้าหาตลาดศักยภาพ เช่น ตะวันออกกลาง ซึ่งมีการขยายตัวค่อนข้างดี และตลาดอาเซียน ที่จะลดภาษีเหลือ 0% ตามกรอบความตกลงอาฟตา ขณะที่อุตสาหกรรมต่อเนื่อง เช่น บริษัทผู้ผลิตชิ้นส่วนไทยต้องพัฒนามาตรฐานเทคโนโลยี รองรับตลาดรถยนต์รูปแบบใหม่ๆ อย่างอีโคคาร์ หรือรถประหยัดพลังงาน และเป็นมิตรกับสิ่งแวดล้อมอื่นๆ ที่เป็นแนวโน้มการตลาดรถยนต์หลักในอนาคตอันใกล้